送沈沅陵
作者：趙蕃
朝代：宋

paragraphs: 世官古所譏，世祿今不廢。
要之苟有人，二者非苦背。
君祖我曾祖，紹聖同廷對。
素風我莫嗣，清德君可輩。
江湖渺聞名，荆蠻適親誨。
忘年君固美，並行我終悔。
許以相唱酬，何止聞謦欬。
君行竟先我，後會何時再。
江花與江草，頗恨遠目礙。
君於門戶責，有似松柏耐。
而我詩書樂，政爾羞同隊。
臨分曷告我，苦語幸勿愛。
我亦安贈君，結蘭以爲佩。
庶幾二祖風，歲久端如在。